Nóg ŉ egpaar op KZN-plaas aangerandFoto: Verskaf ŉ Egpaar van KwaZulu-Natal is Dinsdag op hul plaas in die Melmoth-omgewing aangerand toe hulle helder oordag deur vier mans oorval is. Arthur Lathleuff van Mfezi-veiligheidsdienste wat kort ná die aanval op die toneel was, het aan Maroela Media gesê Ricky Dinkelman en sy vrou is erg gekneus nadat die rowers hulle aangerand het. “Mnr. Dinkelman het net na 16:00 die middag by sy motorhuis ingetrek toe drie gewapende aanvallers hom oorval het,” het Lathleuff gesê. Die een verdagte het Dinkelman met ŉ pistool deur die gesig geslaan en hom geskop en geslaan terwyl hy op die grond gelê het. Toe Dinkelman se vrou uitkom om te sien wat aangaan, het die ander drie aanvallers haar getakel en aangerand. “Hulle het heeltyd vuurwapens en geld geëis,” het Lathleuff gesê. “Mnr. Dinkelman het besluit om ter wille van sy vrou se veiligheid eerder aan hul eise toe te gee en hulle in die huis te gaan wys waar die kluis is.” Die aanvallers het die egpaar met toue en kabels in die slaapkamer vasgebind. Foto: Verskaf Dinkelman het aan die aanvallers gesê dat die kluis se sleutel in ŉ koekoek-horlosie in die woonkamer weggesteek word. Die aanvallers kon egter nie daarin slaag om die horlosie oop te kry nie en het Dinkelman aanhoudend geslaan omdat hulle gedink het hy probeer hulle om die bos lei. Nadat die rowers uiteindelik daarin geslaag het om die kluis oop te sluit, het hulle agt vuurwapens, kontant en juweliersware uit die kluis gehaal en op die vlug geslaan. Dinkelman kon daarin slaag om op die radio om hulp te roep en die veiligheidsdienste en polisie was kort daarna op die toneel. Foto: Verskaf Veiligheidsbeamptes en sowat 15 boere van die omgewing het met behulp van snuffelhonde die aanvallers agterna gesit en drie vuurwapens op die spoor opgetel. Twee vuurwapens was van dié wat uit Dinkelman se kluis gesteel is, terwyl die derde ŉ maand vantevore tydens ŉ ander plaasaanval gesteel is. Die honde het mettertyd die spoor verloor en geen verdagtes is nog in hegtenis geneem nie. Die polisie het glo eers baie later op die toneel gekom. Volgens Lathleuff was die Dinkelman-egpaar nie gehospitaliseer nie, maar is hulle erg getraumatiseerd ná die voorval. Kol. Jay Naicker, woordvoerder van die polisie, het bevestig ŉ saak van huisroof word ondersoek. Intussen is die naam bekendgemaak van die man wat Dinsdag in die vroeë oggendure voor sy vrou en kinders doodgeskiet is op ŉ kleinhoewe in Camperdown. Naicker het bevestig die oorledene is Krishnadhavans Govender (50). Koos Marais van die KwaZulu-Natalse Landbou-unie het sy kommer oor die aanvalle uitgespreek. Govender was egter nie ŉ boer soos voorheen berig nie, maar ŉ sakeman wat op die kleinhoewe gebly het. Foto: Verskaf